Stor interesse for tennis i Egtved | Egtved Posten | Ugeavisen.dk
Du er her: Forside - Egtved Posten - Stor interesse for tennis i Egtved
På Tennissportens Dag 5. maj oplevede Egtved IF Tennisklub flot opbakning. Foto: Mogens Bach
14. maj 2018 kl. 13:00
Hos Egtved IF Tennisklub oplever de stor interesse for at slå en grøn bold over et net og tilbage igen. Tennissporten er noget for alle i alle aldre, og de forgangne dage har to arrangementer tiltrukket nye medlemmer.
Egtved: Hos Egtved IF Tennisklub har de netop afholdt Tennissportens Dag og Voksenintroduktion i løbet af to dage, og de har oplevet stor interesse for sporten med de grønne bolde og seje ketchere.
- På Tennissportens Dag 5. maj var det især børnefamilier, der kom forbi og vi mærkede i det hele taget en rigtig pæn opbakning, lyder det fra Dorthe Sommerlund, der er medlem af tennisklubbens bestyrelse.
To dage senere havde tennisklubben atter åbnet dørene for nye potentielle medlemmer ved deres voksenintroduktionsaften. Her var begge tennisbaner taget i brug, hvor intet mindre end 10 nye spillere meldte sig på banen.
- Og skulle man have lyst til at prøve at spille tennis, og endnu ikke har været hos os, så er det bestemt ikke for sent, man kan stadig nå at komme og være med, siger Dorthe Sommerlund afslutningsvis.